## La Filmoteca Valenciana presenta un cicle amb les millors pel·lícules de 2024

*** La projecció de *Perfect Days* de Wim Wenders inicia el cicle el divendres 6 de juny, a les 20:00 hores
* Este cicle, organitzat per l’IVC i amb el qual conclou en juliol la temporada de la Filmoteca Valenciana en l’edifici Rialto, continuarà en setembre**

La Filmoteca Valenciana presenta un cicle amb les millors pel·lícules estrenades l’any passat en el nostre país, segons la crítica especialitzada. La selecció es basa en les llistes de títols votats per la crítica a final de cada any en revistes com *Caimán Cuadernos de Cine, Cahiers du Cinéma* o *Sight & Sound.*

Este cicle organitzat per l’IVC, amb el qual conclou en juliol la temporada de la Filmoteca Valenciana en l’edifici Rialto, continuarà en setembre.

Les projeccions comencen el divendres, 6 de juny, a les 20:00 hores, amb *Perfect Days* (2023) de Wim Wenders, en la qual el cineasta alemany ret homenatge al director japonés Yasujiro Ozu, amb una reflexió poètica sobre com trobar la bellesa en el món quotidià que ens envolta.

La pel·lícula té com a protagonista Hirayama, que pareix totalment satisfet amb la seua senzilla vida de netejador d’excusats a Tòquio. Fora de la seua estructurada rutina diària, gaudix de la seua passió per la música i els llibres; li encanten els arbres i els fa fotos. Però una sèrie de trobades inesperades revelen a poc a poc més del seu passat. *Perfect Days* es podrà tornar a vore el diumenge 8 de juny, a les 18:00 hores.

El dissabte 7, a les 18:00 hores; i el diumenge 8 de juny, a les 20:15 hores, es projecta *Secretos de un escándalo* (2023), dirigida per Todd Haynes i protagonitzada per Natalie Portman, Julianne Moore, Charles Melton i Cory Michael Smith.

Vint anys després que el mediàtic romanç entre Gracie Atherton-Yu i el seu jove marit Joe escandalitzara el país, amb els seus fills a punt de graduar-se en l’institut, es rodarà una pel·lícula sobre la seua història. L’actriu Elizabeth Berry passarà un temps amb la família per a intentar entendre millor Gracie, a qui interpretarà, la qual cosa provoca que la dinàmica familiar es trontolle.

La projecció de *Secretos de un escándalo* del dissabte 7 de juny comptarà amb servici gratuït de ludoteca cultural per a menors de 4 a 12 anys, comprant l’entrada en línia abans de les 14:00 hores del divendres 6 de juny.

El dimarts, 10 de juny, a les 18:00 hores, i el dijous 12, a les 20:00 hores, es projecta *Segundo premio* (2024), dirigida per Isaki Lacuesta i Pol Rodríguez, escrita per Isaki Lacuesta i Fernando Navarro, i protagonitzada per Daniel Ibáñez, Cristalino, Stéphanie Magnin, Mafo, Chesco Ruiz i Edu Rejón.

Guanyadora del Goya a la millor direcció i millor pel·lícula en el Festival de Màlaga. *Segundo premio* està inspirada en la història del grup *indie* granadí Los Planetas. A finals dels noranta, en plena efervescència artística i cultural, un grup de música *indie* viu el seu moment més delicat: la baixista trenca amb la banda buscant el seu lloc fora de la música, el guitarrista està immers en una perillosa espiral d’autodestrucció, i el cantant s’enfronta a un complicat procés d’escriptura i gravació del seu tercer disc.

El divendres 13 de juny, a les 20:00 hores; i el dijous 19 de juny, a les 18:00 hores, la Filmoteca Valenciana projecta *Volveréis* (2024) dirigida per Jonás Trueba i protagonitzada per Vito Sanz i Itsaso Arana, guionistes també de la pel·lícula al costat del seu director.

Presentada en la Quinzena de Realitzadors del Festival de Cannes amb excel·lents crítiques, esta comèdia dramàtica sobre la crisi dels quaranta i el matrimoni té com a protagonistes Álex i Ale, que decidixen organitzar una festa per a celebrar la seua separació, després de quinze anys de matrimoni, deixant perplexos els seus familiars i amics.

El dissabte 14 de juny, a les 18:00 hores, i el diumenge 15, a les 20:30 hores, la Filmoteca Valenciana projecta *La zona de interés* (2023), escrita i dirigida per Jonathan Glazer. Adaptació de la novel·la homònima de Martin Amis, presenta la història de la família Hoss, que viu al costat d’un camp de concentració durant l’Holocaust Jueu de la Segona Guerra Mundial: Rudolf Hoss, comandant d’un camp de concentració d’Auschwitz, i la seua esposa Hedwig s’esforcen a construir una vida de somni per a la seua família en una casa amb jardí prop del camp de concentració.

Guanyadora del Premi del Jurat en el Festival de Cannes i de l’Oscar a la millor pel·lícula internacional, entre altres guardons, *La zona de interés* destaca per una cuidada posada en escena i un magistral alhora que esborronador tractament del so.

El dimarts 17 de juny, a les 20:00 hores, i el dimecres 18, a les 18:00 hores, es projecta *La quimera* (2024) dirigida per Alice Rohrwacher i protagonitzada per Josh O’Connor, Carol Duarte, Isabella Rossellini i Alba Rohrwacher.

La pel·lícula que confirma Alice Rohrwacher com la directora que millor configura rondalles contemporànies sobre la pèrdua de la innocència, té com a protagonista Arthur, un britànic que torna a una població de la Itàlia rural dels anys huitanta a on desplega el seu do com a saurí. Arthur viu escindit entre el record d’un amor romàntic que es va esvair, la quimera que busca retrobar, i la realitat del seu treball al servici d’uns assaltadors del patrimoni arqueològic.

El cicle continuarà en juliol i es reprendrà en setembre amb la nova temporada de la Filmoteca Valenciana en l’edifici Rialto. Completen esta selecció de les millors pel·lícules de l’any: *El mal no exist*e (2023) de Ryusuke Hamaguchi; *Los que se quedan* (2023) d'Alexander Payne; *El cielo roj*o (2023) de Christian Petzold, i *La sustancia* (2923) de Coralie Fargeat.

Fecha: 05/06/2025